KOMISJONI TEATIS NÕUKOGULE

vastavalt nõukogu direktiivi 2006/112/EÜ artiklile 395

1. TAUST

Vastavalt nõukogu 28. novembri 2006. aasta direktiivi 2006/112/EÜ (mis käsitleb ühist käibemaksusüsteemi) (edaspidi „käibemaksudirektiiv”) artiklile 395 võib nõukogu ühehäälselt komisjoni ettepaneku põhjal anda igale liikmesriigile loa võtta erimeetmed käesoleva direktiivi sätetest erandite tegemiseks eesmärgiga lihtsustada maksu kogumise menetlust või ära hoida teatavat liiki maksudest kõrvalehoidumist või maksustamise vältimist. Nõukogu peab andma loa liikmesriigi siseriiklike õigusaktide muutmiseks. Kuna kõnealuse menetlusega on ette nähtud erandid käibemaksu üldpõhimõtetest, peaks sellised otsused olema vastavalt Euroopa Kohtu varasematele otsustele piiratud ning proportsionaalsed.

Komisjonis 24. veebruaril 2012. aastal registreeritud kirjaga on Prantsuse Vabariik taotlenud luba kehtestada meetmed, millega tehakse erand käibemaksudirektiivi artiklist 193. Komisjon teavitas 9. novembri 2012. aasta kirjaga kõnealuse direktiivi artikli 395 lõike 2 kohaselt teisi liikmesriike Prantsusmaa taotlusest. Komisjon teatas 12. novembri 2012. aasta kirjaga Prantsusmaale, et tal on taotluse hindamiseks kogu vajalik teave.

Komisjonis 11. juunil 2012. aastal registreeritud kirjaga on Saksamaa Liitvabariik taotlenud luba kehtestada meetmed, millega tehakse erand käibemaksudirektiivi artiklist 193. Komisjon teavitas 9. novembri 2012. aasta kirjaga kõnealuse direktiivi artikli 395 lõike 2 kohaselt teisi liikmesriike Saksamaa taotlusest. Komisjon teatas 12. novembri 2012. aasta kirjaga Saksamaale, et tal on taotluse hindamiseks kogu vajalik teave.

Komisjonis 25. juulil 2012. aastal registreeritud kirjaga on Austria Vabariik taotlenud luba kehtestada meetmed, millega tehakse erand käibemaksudirektiivi artiklist 193. Komisjon teavitas 9. novembri 2012. aasta kirjaga kõnealuse direktiivi artikli 395 lõike 2 kohaselt teisi liikmesriike Austria taotlusest. Komisjon teatas 12. novembri 2012. aasta kirjaga Austriale, et tal on taotluse hindamiseks kogu vajalik teave.

2. TAOTLUSTE KOKKUVÕTE

Prantsusmaa taotleb erandit, et kehtestada käibemaksuga seotud pettusevastase meetmena pöördmaksustamine maksukohustuslaste vahelistele gaasi- ja elektri- ning telekommunikatsiooniteenuste riigisisestele tarnetele, eelkõige eesmärgiga vähendada käibemaksu karussellpettuse ohtu.

Saksamaa ja Austria taotlevad erandit, et kehtestada käibemaksuga seotud pettusevastase meetmena pöördmaksustamine maksukohustuslaste vahelistele riigisisestele gaasi- ja elektritarnetele, eelkõige eesmärgiga vähendada käibemaksu karussellpettuse ohtu.

3. PÖÖRDMAKSUSTAMISEGA SEOTUD ERAND

Käibemaksudirektiivi artikli 193 kohaselt vastutab käibemaksu tasumise eest kaupu või teenuseid tarniv maksukohustuslane. Pöördmaksustamise eesmärk on kanda kõnealune kohustus üle maksukohustuslasele, kes tarne saab.

Varifirmade pettus leiab aset siis, kui kauplejad hoiavad maksudest kõrvale, jättes pärast toote müümist käibemaksu maksuhaldurile tasumata. Nende klientidel on aga kehtiva arve esitamise korral õigus maksu maha arvata. Kõige agressiivsematel maksudest kõrvalehoidumise juhtudel tarnitakse samu kaupu või teenuseid nn karussellskeemi kasutades (mis hõlmab liikmesriikide vahelist kaupade või teenustega kauplemist) mitu korda ilma maksuhaldurile käibemaksu tasumata. Kui nimetatud juhtudel määratakse isikule, kellele kaupu või teenuseid tarnitakse, kohustus käibemaks tasuda, välistab pöördmaksustamine võimaluse sellisel viisil maksudest kõrvale hoiduda.

2009. aasta septembris tegi komisjon ettepaneku muuta käibemaksudirektiivi seoses tagasipööratud maksustamismehhanismi mittekohustusliku ja ajutise kohaldamisega teatavate pettuse ohvriks langeda võivate kaupade ja teenuste tarnete suhtes (KOM(2009) 511, ELT C 26, 28.1.2011, lk 11). Kõnealuste kaupade hulka kuulusid täpsemalt mobiiltelefonid, integraallülitusseadmed, väärismetallid ja parfüümid ning teenuste hulka kasvuhoonegaaside saastekvoodid. Kõnealune loetelu põhines komisjoni kogutud teabel, mis oli seotud sel ajal karussellpettustest eriti mõjutatud sektoritega. Nimetatud ettepaneku eesmärk oli anda kõikidele liikmesriikidele sama valikuvõimalus ja luua samas tõhus hindamismehhanism süsteemi piiriülese mõju hindamiseks.

Nõukogu ei saanud sel ajal ettepanekuga täielikult nõustuda ja võttis nõukogu 16. märtsi 2010. aasta direktiiviga 2010/23/EL vastu üksnes ettepaneku selle osa, mis oli seotud kasvuhoonegaaside saastekvootidega, lubades ettepaneku ülejäänud osi hiljem uuesti käsitleda. Nõukogu võttis endale nõukogu protokolli avalduses kohustuse jätkata arutelu ettepaneku muude osade üle. Komisjoni hinnangul on käes aeg nimetatud läbirääkimisi jätkata.

Koos kiirreageerimismehhanismiga välditaks varifirmade käibemaksupettusi (COM(2012) 428) nii lühikeses kui ka pikemas perspektiivis.

4. TAOTLUSED

Prantsusmaa on esitanud käibemaksudirektiivi artikli 395 alusel taotluse, et nõukogu annaks komisjoni ettepanekul Prantsusmaale loa võtta kasutusele erimeetmed, millega kehtestatakse erand artiklist 193 seoses pöördmaksustamise kohaldamisega riigisiseste tarnete suhtes maksukohustuslaste vahel gaasi- ja elektrisektoris ning telekommunikatsiooniteenuste valdkonnas. Ta väidab, et nimetatud pöördmaksustamist on vaja selleks, et kehtestada kaitsemeetmed Prantsusmaal karussellpettustest tuleneva tulude vähenemise vastu.

Prantsusmaa taotluse põhjus on see, et kehtivad pettusevastased meetmed ei ole tõhusad, ja kuigi praegu ei ole Prantsusmaa kõnealustes sektorites pettusi avastatud, on Prantsusmaa gaasi- ja elektriturule pääsenud arvukalt kahtlasi ettevõtjaid ja isikuid, kes on parajasti uurimise all. Seepärast kardab Prantsusmaa, et pettused kanduvad kasvuhoonegaaside saastekvootidelt üle muudele kaubeldavatele toodetele ja teenustele, nagu gaasi- ja elektritarnetele ning telekommunikatsiooniteenustele. Alates 1. aprillist 2012 muutis Prantsusmaa oma õigusakte, et kohaldada pöördmaksustamist nimetatud tarnete suhtes.

Saksamaa ja Austria on esitanud käibemaksudirektiivi artikli 395 alusel taotluse, et nõukogu annaks komisjoni ettepanekul Saksamaale ja Austriale loa võtta kasutusele erimeetmed, millega kehtestatakse erand artiklist 193 seoses pöördmaksustamise kohaldamisega maksukohustuslaste vahelistele riigisisestele gaasi- ja elektritarnetele. Nad väidavad, et nimetatud pöördmaksustamist on vaja selleks, et kehtestada kaitsemeetmed Saksamaal ja Austrias karussellpettustest tuleneva tulude vähenemise vastu.

Saksamaa ja Austria taotluse põhjus on see, et kehtivad pettusevastased meetmed on ammendatud ega toimi keskpikas kuni pikas perspektiivis tõhusalt. Kuigi nad ei ole esitanud teavet ühegi tõestatud pettusejuhtumi kohta, on Saksamaa ja Austria gaasi- ja elektriturule pääsenud arvukalt kahtlasi ettevõtjaid ja isikuid, kes on parajasti uurimise all. Seepärast kardetakse, et pettused kanduvad kasvuhoonegaaside saastekvootidelt üle muudele kaubeldavatele toodetele ja teenustele, nagu gaasi- ja elektritarnetele.

5. KOMISJONI SEISUKOHT

Kui komisjon saab taotlused vastavalt artiklile 395, kontrollib ta, et kõnealuste lubade andmise põhitingimused oleksid täidetud, st kas kavandatud konkreetne meede lihtsustab menetlust maksukohustuslaste ja/või maksuhalduri jaoks või kas ettepanekuga saab ära hoida teatavat liiki maksudest kõrvalehoidumist või maksustamise vältimist. Selles kontekstis on komisjoni lähenemine alati olnud piiratud ja ettevaatlik, tagamaks et erandid ei kahjusta üldise käibemaksusüsteemi toimimist ning on piiratud ulatusega, vajalikud ja proportsionaalsed.

Komisjoni hinnangul ei täida Prantsusmaalt, Saksamaalt ja Austrialt saadud taotlused artikli 395 põhitingimust, st nendega ei lihtsustata menetlust maksukohustuslaste ja/või maksuhalduri jaoks ega hoita ära teatavat liiki maksudest kõrvalehoidumist ega maksustamise vältimist. Prantsusmaa ja Austria ei ole esitanud tõendeid maksudest kõrvalehoidumise kohta kõnealuste liikmesriikide gaasi- ja elektritarnete valdkonnas ning Prantsusmaa ei ole esitanud tõendeid ka telekommunikatsiooniteenuste tarnete valdkonnas. Prantsusmaa taotlus sisaldab märget Saksamaal tuvastatud pettusejuhtumi kohta, kuid Saksamaa taotluses seda ei ole.

Komisjon on seisukohal, et pöördmaksustamise kehtestamisel gaasi- ja elektritarnetele ning telekommunikatsiooniteenustele oleks märkimisväärne negatiivne mõju teistele liikmesriikidele ja siseturule tervikuna. Nimetatud tüüpi kaupade ja teenustega seotud pettused võivad liikuda väga kiiresti ühest liikmesriigist teise, kuna sellist tüüpi turud on üleeuroopaliselt integreerunud ja kuna eemalt on võimalik teha lühikese aja jooksul arvukalt tehinguid, ilma et asjaosalised peaksid füüsiliselt kokku puutuma.

Gaasi- ja elektritarnete valdkonnas, nagu ka kasvuhoonegaaside saastekvootide puhul, on tavaline, et müüjad ja ostjad asuvad liikmesriigis, mis erineb liikmesriigist, kus asub tarne registreerimise turg. See tähendab, et erandiga hõlmatud liikmesriikide turge võidakse jätkuvalt kasutada käibemaksupettuse sooritamiseks teistes liikmesriikides, kelle suhtes erandit ei kohaldata ja kes ei suuda pettusele õigusaktide muutmisega kiiresti reageerida.

Seepärast on ainus asjakohane ja tõhus võimalus nimetatud tüüpi pettust ohjeldada muuta käibemaksudirektiivi samal viisil, nagu tehti kasvuhoonegaaside saastekvootidega nõukogu direktiivis 2010/23/EL, andes seega kõikide liikmesriikide kasutusse samad pettusevastased meetmed ja võimaldades neil reageerida kiiresti, kui sellist tüüpi pettused liiguvad üle piiri.

Nõukogu jagab nimetatud seisukohta, nagu on kinnitatud nõukogu direktiivi 2010/23/EL protokolli avalduses, milles ta võttis endale kohustuse jätkata arutelusid pöördmaksustamise kehtestamise üle teatavat tüüpi pettuste tõrjumiseks ja tunnistas ühtlasi, et erandit tuleks kohaldada erijuhtudel, kus on vaja viivitamata tõkestada liikmesriigile märkimisväärset kahju põhjustanud pettus.

6. JÄRELDUS

Seega järeldab komisjon, et Prantsusmaa, Saksamaa ja Austria taotlused ei vasta käibemaksudirektiivi artiklis 395 sätestatud tingimustele ning neil oleks märkimisväärne negatiivne mõju teistele liikmesriikidele ja siseturule tervikuna. Seepärast esitab komisjon taotletud erandite suhtes vastuväited.

Komisjon tuletab ühtlasi nõukogule meelde oma 2009. aasta septembri ettepanekut kõikidele liikmesriikidele kättesaadava vabatahtliku mehhanismi kohta, mis oleks asjakohane lahendus Prantsusmaa, Saksamaa ja Austria väljendatud probleemidele. Komisjon toetab gaasi- ja elektritarnete ning telekommunikatsiooniteenuste lisamist läbirääkimiste all olevate kaupade ja teenuste loetellu. Komisjoni hinnangul tuleks muid kaupu ja teenuseid, mille suhtes on liikmesriikidel praegu lubatud pöördmaksustamist kohaldada ja millega seotud pettuste ülekandumisel oleks negatiivne mõju siseturule, käsitleda gaasi- ja elektritarnete ning telekommunikatsiooniteenustega kooskõlastatult.